HU Az Európai Unió Hivatalos Lapja L 20/1

A BIZOTTSÁG (EU) 2016/71 RENDELETE

(2016. január 26.)

a 396/2005/EK európai parlamenti és tanácsi rendelet II., III., IV. és V. mellékletének a bizonyos termékekben, illetve azok felületén található 1-metil-ciklopropén, flonikamid, flutriafol, indolil-ecetsav, indolil-vajsav, petoxamid, pirimikarb, protiokonazol és teflubenzuron szermaradék-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 18. cikke (1) bekezdésének b) pontjára, valamint 49. cikkének (2) bekezdésére,

mivel:

(1) Az 1-metil-ciklopropén és a petoxamid tekintetében a 396/2005/EK rendelet II. melléklete és III. mellékletének B. része szermaradék-határértékeket (a továbbiakban: MRL-ek) állapított meg. A flonikamid, flutriafol, pirimikarb, protiokonazol és teflubenzuron tekintetében az említett rendelet III. mellékletének A. része határozott meg MRL-eket. Az indolil-ecetsav és az indolil-vajsav tekintetében a 396/2005/EK rendelet nem határozott meg MRL-eket, és mivel ezek a hatóanyagok nem szerepelnek a szóban forgó rendelet IV. mellékletében, esetükben az említett rendelet 18. cikke (1) bekezdésének b) pontjában megállapított 0,01 mg/kg alapértéket kell alkalmazni.

(2) Az 1-metil-ciklopropén tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (2) bekezdésének a 12. cikk (1) bekezdésével összefüggésben értelmezett rendelkezéseinek megfelelően indokolással ellátott véleményt adott ki (2). A Hatóság a jelenleg érvényes MRL-ek megtartását ajánlotta.

(3) A flonikamid tekintetében érvényes MRL-ekkel kapcsolatban a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt adott ki (3). A Hatóság a burgonya, a sertés izomszövetei és a madártojások tekintetében meghatározott MRL-ek csökkentését ajánlotta. Más termékek esetében a jelenlegi MRL-ek emelését vagy változatlanul hagyását javasolta. A Hatóság megállapította, hogy a citrusfélék, a cseresznye, a szilva, a paradicsom, a padlizsán/tojásgyümölcs, a cukkini, a nem ehető héjú kabakosok, a rozs, a búza és a komló tekintetében meghatározott MRL-ekkel kapcsolatban nem állnak rendelkezésre bizonyos információk, és hogy a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket később felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a sárgabarack/kajszi, az árpa és a zab tekintetében meghatározott MRL-ekkel kapcsolatban nem állnak rendelkezésre információk, és hogy a kockázatkezelők részéről további vizsgálatra van szükség. A szóban forgó termékekre vonatkozó MRL-eket az egyedi meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(4) A flutriafol tekintetében érvényes MRL-ekkel kapcsolatban a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt adott ki (4). A Hatóság a cseresznye, a cikóriasaláta, a földimogyoró/amerikai mogyoró, a szemes árpa, a szemes rozs, a szemes búza és a cukorrépa (gyökér) tekintetében meghatározott MRL-ek csökkentését ajánlotta. Más termékek esetében a jelenlegi MRL-ek emelését vagy változatlanul hagyását javasolta. A Hatóság megállapította, hogy az almatermésűek, a borszőlő, a szamóca, a cékla, a paradicsom, a dinnye, a görögdinnye, a szemes rizs, a sertésmáj, a szarvasmarhamáj, a juhmáj és a kecskezsír tekintetében meghatározott MRL-ekkel kapcsolatban nem állnak rendelkezésre bizonyos információk, és hogy a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a csemegekukorica, a mangold, a (friss, hüvely nélküli) borsó, a (friss) lencse, a spárga, a (szárított) hüvelyesek, a szemes kukorica és a szemes zab tekintetében meghatározott MRL-ekkel kapcsolatban nem állnak rendelkezésre információk, és hogy a kockázatkezelők részéről további vizsgálatra van szükség. A szóban forgó termékekre vonatkozó MRL-eket az egyedi meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(5) Az indolil-ecetsav tekintetében érvényes MRL-ekkel kapcsolatban a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt adott ki. Az indolil-ecetsavnak a 91/414/EGK tanácsi irányelv (5) I. mellékletébe történő felvétele megtagadásáról a 2008/941/EK bizottsági határozat (6) rendelkezett. Mivel az indolil-ecetsav használata már nem engedélyezett az Unióban, továbbá annak harmadik országban való engedélyezett használatára vonatkozóan sem érkezett bejelentés, figyelembe véve a növényekben természetesen előforduló indolil-ecetsav szintjét, helyénvaló az MRL-eket a természetes előfordulás szintjeit nem meghaladó és a fogyasztók számára még mindig biztonságos szinten megállapítani.

(6) Az indolil-vajsav tekintetében érvényes MRL-ekkel kapcsolatban a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt adott ki. Mivel az indolil-vajsav használata az Unióban csak nem fogyasztásra szánt terményeken engedélyezett, továbbá annak harmadik országban való engedélyezett használatára vonatkozóan sem érkezett bejelentés, figyelembe véve a növényekben természetesen előforduló indolil-vajsav szintjét, helyénvaló az MRL-eket a természetes előfordulás szintjeit nem meghaladó és a fogyasztók számára még mindig biztonságos szinten megállapítani.

(7) A petoxamid tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének a 12. cikk (1) bekezdésével összefüggésben értelmezett rendelkezéseinek megfelelően indokolással ellátott véleményt adott ki (7). A Hatóság a jelenleg érvényes MRL-ek megtartását ajánlotta.

(8) A pirimikarb tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének a 12. cikk (1) bekezdésével összefüggésben értelmezett rendelkezéseinek megfelelően indokolással ellátott véleményt adott ki (8). A Hatóság a növényi termékek, a baromfi és a madártojások tekintetében a maradékanyag meghatározásának módosítását javasolta. A Hatóság a mandula, a gesztenye, a mogyoró, a dió, a naspolya, a japán naspolya, a szamóca, a fekete bodza, a burgonya, a kasszava gyökér/manióka, az édesburgonya/batáta, a jamszgyökér, a nyílgyökér, a cékla, a sárgarépa, a gumós zeller, a torma, a csicsóka, a pasztinák/paszternák, a petrezselyemgyökér, a retek, a saláta bakszakáll, a karórépa, a tarlórépa, a fokhagyma, a vöröshagyma, a paradicsom, a paprika, a padlizsán/tojásgyümölcs, az okra/bámia, a csemegekukorica, a fejeskáposzta, a saláta, a spenót, a turbolya, a metélőhagyma, a zellerlevél, a petrezselyem, a zsálya, a rozmaring, a kakukkfű, a bazsalikom, a babérlevél (nemes babér), a tárkony, a (friss, hüvely nélküli) borsó, a spárga, az édeskömény, a (száraz) bab, a (száraz) lencse, a (száraz) borsó, a (száraz) csillagfürt, a mák, a napraforgómag, a gomborkamag, a szemes árpa, a hajdina, a szemes kukorica, a szemes köles, a szemes zab, a szemes rozs, a szemes cirok, a szemes búza, a cukorrépa (gyökér), a cikóriagyökér, a baromfi (hús, zsír és máj) és a madártojás tekintetében meghatározott MRL-ek csökkentését ajánlotta. Más termékek esetében a jelenlegi MRL-ek emelését vagy változatlanul hagyását javasolta. A Hatóság megállapította, hogy az alma, a körte, a birsalma, a cseresznye, az őszibarack, a feketeszeder, a hamvas szeder, a málna, a dinnye, a görögdinnye, a kelbimbó, a kel, az endívia, a mangold, a cikóriasaláta, a (friss, hüvelyes) bab, a (friss, hüvelyes) borsó, a kardonna/szúrós articsóka, a zeller, a lenmag, a repcemag, a mustármag, a borágó magja, a gyógynövényteák (szárított, virág, levél és gyökér), valamint – a baromfitermékek és a madártojás kivételével – az állati eredetű termékek tekintetében meghatározott MRL-ekkel kapcsolatban nem állnak rendelkezésre bizonyos információk, és hogy a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság jelezte, hogy a csemege- és a borszőlő, valamint a (bogyósgyümölcsűekből származó) fűszerek tekintetében nem áll rendelkezésre elegendő információ MRL-ek megállapításához, CXL-ek pedig nem állnak rendelkezésre, és hogy a kockázatkezelők részéről további vizsgálatra van szükség. A szóban forgó termékekre vonatkozó MRL-eket az egyedi meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani. A Hatóság jelezte, hogy a karalábé, a (friss, hüvely nélküli) bab, a (friss) lencse és a (magokból származó) fűszerek tekintetében nem áll rendelkezésre elegendő információ MRL-ek megállapításához. CXL-ek (Codex maximum residue limits, a Codex által meghatározott maradékanyag-határértékek) azonban rendelkezésre állnak, és nem jelentenek kockázatot a fogyasztókra nézve. Ezen esetekben az MRL-eket a CXL-ek szintjén kell megállapítani. A Hatóság jelezte, hogy a karfiol, a brokkoli, a kínai kel/pekingi káposzta/pe-tsai, a kel és a póréhagyma tekintetében jelenleg érvényben lévő MRL-ek fogyasztóvédelmi szempontból aggályosak lehetnek. A szóban forgó termékekre vonatkozó MRL-eket a Hatóság által megállapított, a hatályban lévő CXL-ekből (Codex maximum residue limits, a Codex által meghatározott maradékanyag-határértékek) levezetett és a fogyasztókra nézve kockázatot nem jelentő szinten vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(9) A protiokonazol tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének a 12. cikk (1) bekezdésével összefüggésben értelmezett rendelkezéseinek megfelelően indokolással ellátott véleményt adott ki (9). A Hatóság mind a növényi termékek, mind az állati eredetű termékek tekintetében a maradékanyag meghatározásának módosítását javasolta. Más termékek esetében a jelenlegi MRL-ek emelését vagy változatlanul hagyását javasolta. A Hatóság megállapította, hogy a cékla, a sárgarépa, a torma, a pasztinák/paszternák, a petrezselyemgyökér, a saláta bakszakáll, a karórépa, a tarlórépa, a vöröshagyma, a brokkoli, a karfiol, a kelbimbó, a fejeskáposzta, a póréhagyma, a (száraz) bab, a (száraz) lencse, a (száraz) borsó, a (száraz) csillagfürt, a lenmag, a földimogyoró/amerikai mogyoró, a mák, a repcemag, a mustármag, a gomborkamag, a szemes árpa, a szemes zab, a szemes rozs, a szemes búza és az állati eredetű termékek tekintetében meghatározott MRL-ekkel kapcsolatban nem állnak rendelkezésre bizonyos információk, és hogy a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság jelezte, hogy a protiokonazol cukorrépára vonatkozó, jelenleg érvényben lévő MRL-jei fogyasztóvédelmi szempontból aggályosak lehetnek. A szóban forgó termékre vonatkozó MRL-eket az egyedi meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani. A protiokonazol salottán/mogyoróhagymán való alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából. A Hatóság megvizsgálta a kérelmet és az értékelő jelentést, és indokolással ellátott véleményében az érvényben lévő MRL megemelését javasolta (10). A Codex Alimentarius Bizottság (CAC) 2015. július 11-én új CXL-t (Codex maximum residue limit) fogadott el a tőzegáfonyára, a kukoricára, a burgonyára, a (száraz) szójababra és a csemegekukoricára vonatkozóan (11). Ezeket a CXL-eket MRL-ekként fel kell venni a 396/2005/EK rendeletbe. Az említett CXL-ek az uniós fogyasztókra nézve biztonságosak (12).

(10) A teflubenzuron tekintetében érvényes MRL-ekkel kapcsolatban a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt adott ki (13). A Hatóság a szilva és a burgonya esetében az MRL-ek csökkentését ajánlotta. Más termékek esetében a jelenlegi MRL-ek emelését vagy változatlanul hagyását javasolta. A Hatóság megállapította, hogy az alma, a paradicsom, a kelbimbó, a fejeskáposzta és az állati eredetű termékek tekintetében meghatározott MRL-ekkel kapcsolatban nem állnak rendelkezésre bizonyos információk, és hogy a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a fejeskáposzta tekintetében meghatározott MRL-ekkel kapcsolatban nem állnak rendelkezésre bizonyos információk, és hogy a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termék tekintetében az MRL-t az uniós fogyasztók számára biztonságos CXL szintjén indokolt rögzíteni a 396/2005/EK rendelet II. mellékletében.

(11) Azon növényi és állati eredetű termékek tekintetében, amelyekre vonatkozóan nincs hatályban engedély, import tűréshatár vagy CXL, az MRL-eket az egyedi meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(12) A Bizottság konzultációt folytatott a növényvédő szerek maradékanyagaival foglalkozó uniós referencialaboratóriumokkal arról, hogy szükséges-e az egyes meghatározási határok kiigazítása. Az említett laboratóriumok több anyag tekintetében is arra a következtetésre jutottak, hogy bizonyos áruk vonatkozásában a technikai fejlődés következtében egyedi meghatározási határokat kell megállapítani. Az MRL-ekre vonatkozó megfelelő módosítások – a Hatóság indokolással ellátott véleményei alapján és a kérdés szempontjából jelentős tényezőket figyelembe véve – eleget tesznek a 396/2005/EK rendelet 14. cikkének (2) bekezdésében megfogalmazott követelményeknek.

(13) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és megállapításaikat figyelembe vette.

(14) A 396/2005/EK rendeletet ezért ennek megfelelően módosítani kell.

(15) A termékek zavartalan forgalmazása, feldolgozása és fogyasztása érdekében e rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően a jogszabályi előírások betartása mellett állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított.

(16) A módosított MRL-ek érvénybe lépése előtt elegendő időt kell biztosítani arra, hogy a tagállamok és az érdekelt felek felkészülhessenek az MRL-ek módosításából fakadó új kötelezettségek teljesítésére.

(17) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II., III. és V. melléklete e rendelet mellékletének megfelelően módosul.

2. cikk

Azon termékekre, amelyeket 2016. augusztus 16. előtt a jogszabályi előírások betartása mellett állítottak elő, az alábbi jegyzékben szereplő termékekben és azok felületén található hatóanyagok tekintetében a 396/2005/EK rendelet továbbra is az e rendeletben szereplő módosítások nélkül alkalmazandó:

1. 1-metil-ciklopropén, flonikamid, flutriafol, indolil-ecetsav, indolil-vajsav, petoxamid és teflubenzuron: minden termék esetében;

2. pirimikarb: a karfiol, a brokkoli, a kínai kel/pekingi káposzta, a kel és a póréhagyma kivételével minden termék esetében;

3. protiokonazol: a cukorrépa kivételével minden termék esetében.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2016. augusztus 16-tól kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. január 26-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) EFSA (Európai Élelmiszerbiztonsági Hatóság), 2014. Reasoned opinion on the review of the existing maximum residue levels (MRLs) for 1-methylcyclopropene according to Article 12 of Regulation (EC) No 396/2005 (Indoklással ellátott vélemény az 1-metil-ciklopropén szermaradék-határértékeinek a 396/2005/EK rendelet 12. cikke szerinti felülvizsgálatáról). EFSA Journal (2014); 12(7): 3746.

(3) EFSA (Európai Élelmiszerbiztonsági Hatóság), 2014. Reasoned opinion on the review of the existing maximum residue levels (MRLs) for flonicamid according to Article 12 of Regulation (EC) No 396/2005 (Indoklással ellátott vélemény a flonikamid szermaradék-határértékeinek a 396/2005/EK rendelet 12. cikke szerinti felülvizsgálatáról). EFSA Journal (2014); 12(6): 3740.

(4) EFSA (Európai Élelmiszerbiztonsági Hatóság), 2014. Reasoned opinion on the review of the existing maximum residue levels (MRLs) for flutriafol according to Article 12 of Regulation (EC) No 396/2005 (Indoklással ellátott vélemény a flutriafol szermaradék-határértékeinek a 396/2005/EK rendelet 12. cikke szerinti felülvizsgálatáról). EFSA Journal (2014); 12(5): 3687.

(5) A Tanács 1991. július 15-i 91/414/EGK irányelve a növényvédő szerek forgalomba hozataláról (HL L 230., 1991.8.19., 1. o.).

(6) A Bizottság 2008. december 8-i 2008/941/EK határozata egyes hatóanyagoknak 91/414/EGK tanácsi irányelv I. mellékletébe történő felvétele megtagadásáról, és az ilyen hatóanyagokat tartalmazó növényvédő szerek engedélyének visszavonásáról (HL L 335., 2008.12.13., 91. o.).

(7) EFSA (Európai Élelmiszerbiztonsági Hatóság), 2014. Reasoned opinion on the review of the existing maximum residue levels (MRLs) for pethoxamid according to Article 12 of Regulation (EC) No 396/2005 (Indoklással ellátott vélemény a petoxamid szermaradék-határértékeinek a 396/2005/EK rendelet 12. cikke szerinti felülvizsgálatáról). EFSA Journal (2014); 12(7): 3749.

(8) EFSA (Európai Élelmiszerbiztonsági Hatóság), 2014. Reasoned opinion on the review of the existing maximum residue levels (MRLs) for pirimicarb according to Article 12 of Regulation (EC) No 396/2005 (Indoklással ellátott vélemény a pirimikarb szermaradék-határértékeinek a 396/2005/EK rendelet 12. cikke szerinti felülvizsgálatáról). EFSA Journal (2014); 12(5): 3688.

(9) EFSA (Európai Élelmiszerbiztonsági Hatóság), 2014. Reasoned opinion on the review of the existing maximum residue levels (MRLs) for prothioconazole according to Article 12 of Regulation (EC) No 396/2005 (Indoklással ellátott vélemény a protiokonazol szermaradék-határértékeinek a 396/2005/EK rendelet 12. cikke szerinti felülvizsgálatáról). EFSA Journal (2014); 12(5): 3689.

(10) EFSA (Európai Élelmiszerbiztonsági Hatóság), 2015. Reasoned opinion on the modification of the existing maximum residue level (MRL) for prothioconazole in shallots (Indokolással ellátott vélemény a protiokonazolnak a salotta/mogyoróhagyma vonatkozásában megállapított jelenlegi MRL-jei módosításáról). EFSA Journal (2015); 13(5): 4105.

(11) Report of the 38th session of the Joint FAO/WHO food standards programme-Codex Alimentarius Commission (Jelentés a FAO/WHO közös élelmiszerszabvány-programmal foglalkozó Codex Alimentarius Bizottság 38. üléséről), Genf, Svájc, 2015. július 6–11. (http://www.codexalimentarius.org/meetings-reports/en/?sortingDate=012015).

(12) Scientific support for preparing an EU position for the 47th Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának (CCPR) 47. ülésén képviselendő uniós álláspont előkészítéséhez). EFSA Journal (2015); 13(7): 4208.

(13) EFSA (Európai Élelmiszerbiztonsági Hatóság), 2014. Reasoned opinion on the review of the existing maximum residue levels (MRLs) for teflubenzuron according to Article 12 of Regulation (EC) No 396/2005 (Indoklással ellátott vélemény a teflubenzuron szermaradék-határértékeinek a 396/2005/EK rendelet 12. cikke szerinti felülvizsgálatáról). EFSA Journal (2014); 12(4): 3664.